## Rješenje kojim se Juroslavu Buljubašiću iz Splita, odobrava objavljivanje ponude za preuzimanje jav­nog dioničkog društva Banka Splitsko-dalmatinska d.d., Split

### NN 22/2007 (26.2.2007.), Rješenje kojim se Juroslavu Buljubašiću iz Splita, odobrava objavljivanje ponude za preuzimanje jav­nog dioničkog društva Banka Splitsko-dalmatinska d.d., Split

# HRVATSKA AGENCIJA ZA NADZOR FINANCIJSKIH USLUGA

**840**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, temeljem Zahtjeva Juroslava Buljubašića iz Splita,
Mihanovićeva 36c, za odobrenje objavljivanja ponude za preuzimanje javnog
dioničkog društva Banka Splitsko-dalmatinska d.d., Split, 114. brigade 9, na
sjednici održanoj 15. veljače 2007. godine, donijela je

## RJEŠENJE

1. Juroslavu Buljubašiću iz Splita, Mihanovićeva 36c, odobrava se objavljivanje
ponude za preuzimanje javnog dioničkog društva Banka Splitsko-dalmatinska d.d.,
Split, 114. brigade 9.
2. Ovo rješenje objavit će se u »Narodnim novinama«.

```
Obrazloženje
```

I) Juroslav Buljubašić iz Splita, Mihanovićeva 36c (dalje u tekstu: Ponuditelj),
podnio je Hrvatskoj agenciji za nadzor financijskih usluga (dalje u tekstu:
Agencija), 28. studenog 2006. godine, temeljem odredbe članka 13. stavak 1.
Zakona o preuzimanju dioničkih društava (dalje u tekstu: Zakon), Zahtjev za
odobrenje objavljivanja ponude za preuzimanje trgovačkog društva Banka
Splitsko-dalmatinska d.d., Split, 114. brigade 9 (dalje u tekstu: Izdavatelj) i
dokumentaciju u privitku.
Nakon izvršenog uvida u dokumentaciju priloženu uz Zahtjev za odobrenje
objavljivanja ponude za preuzimanje, utvrđeno je da je dokumentacija nepotpuna,
u smislu odredbe članka 12. stavak 2. Zakona, pa je Agencija pismenima od 30.
studenog i 18. prosinca 2006. godine, te 4. i 12. siječnja 2007. godine, od
Ponuditelja tražila njezinu dopunu.
Ponuditelj je dokumentaciju uz Zahtjev za odobrenje objavljivanja ponude za
preuzimanje, dopunjavao i ispravljao podnescima od dana 11. i 14. prosinca 2006.
godine, 2., 9., 16. i 29. siječnja te 8. veljače 2007. godine.
II) Izdavatelj je javno dioničko društvo, sukladno odredbama članka 114. stavak
1. točke 1. i 2. Zakona o tržištu vrijednosnih papira (»Narodne novine« broj
84/02 i 138/06) i članka 14. Pravilnika o sadržaju i obliku financijskih i
poslovnih izvješća javnih dioničkih društava (»Narodne novine« broj 118/03).
Uvidom u podatke sudskog registra na internetu utvrđeno je da temeljni kapital
Izdavatelja iznosi 47.162.000,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu srpnju, kolovozu i rujnu 2004. godine, imao
više od 100 dioničara.
III) Obveza objavljivanja ponude za preuzimanje, sukladno odredbi članka 37.
stavak 1., a u svezi s odredbom članka 4. stavak 1. Zakona, nastala je za
Ponuditelja 13. prosinca 2004. godine, stjecanjem 890 dionica Izdavatelja,
transakcijom na Varaždinskoj burzi, nakon kojeg stjecanja je Ponuditelj
raspolagao sa 144.640 dionica, što je tada predstavljalo 55,72% učešća u
temeljnom kapitalu Izdavatelja, te davalo 64,38% od ukupnog broja glasova koje
daju dionice Izdavatelja s pravom glasa. Nakon nastanka obveze objavljivanja
ponude za preuzimanje Ponuditelj je stjecao i otpuštao dionice Izdavatelja, te
sada raspolaže s ukupno 148.517 dionica, odnosno 31,49% učešća u temeljnom
kapitalu Izdavatelja, što daje 38,59% od ukupnog broja glasova koje daju dionice
Izdavatelja s pravom glasa.
Ponuditelj, sukladno odredbi članka 8. stavak 5. Zakona, djeluje zajednički s
Gordanom Buljubašić iz Splita, Mihanovićeva 36c, koja raspolaže s 1.000 dionica
Izdavatelja, odnosno 0,21% učešća u temeljnom kapitalu Izdavatelja, što daje
0,26% od ukupnog broja glasova koje daju dionice Izdavatelja s pravom glasa.
Ponuditelj i Gordana Buljubašić iz Splita, Mihanovićeva 36c, zajedno raspolažu s
ukupno 149.517 dionica Izdavatelja, odnosno 31,70% učešća u temeljnom kapitalu
Izdavatelja, što daje 38,85% od ukupnog broja glasova koje daju dionice
Izdavatelja s pravom glasa.
Ponudu za preuzimanje, sukladno odredbi članka 37. stavak 1., a u svezi s
odredbom članka 4. stavak 1. i članka 8. stavak 5. Zakona, objavit će
Ponuditelj.
IV) Cijena po kojoj Ponuditelj nudi otkup dionica u ponudi za preuzimanje iznosi
136,00 kuna po dionici. Prema podacima dostupnima Agenciji i dokumentaciji
priloženoj uz Zahtjev za odobrenje objavljivanja ponude za preuzimanje, najviša
cijena po kojoj su Ponuditelj i osoba koja djeluje zajednički s Ponuditeljem
stjecali dionice Izdavatelja s pravom glasa u razdoblju od jedne godine prije
nastanka obveze objavljivanja ponude za preuzimanje do danas iznosi 136,00 kuna
po dionici. Prema podacima Zagrebačke burze d.d., Zagreb i Varaždinske burze
d.d., Varaždin, dostavljenim na zah­tjev Agencije (u predmetu: Klasa:
450-08/06-13/107), na Zagrebač­koj burzi i Varaždinskoj burzi, u zadnja tri
mjeseca prije nastanka obveze objavljivanja ponude za preuzimanje, ostvarena je
prosječna cijena od 136,00 kuna po dionici, te je utvrđeno da je cijena izražena
u ponudi za preuzimanje u iznosu od 136,00 kuna po dionici, utvrđena u skladu s
odredbama članka 15. stavci 3.-6. Zakona.
V) Ponuditelj i osoba s kojom Ponuditelj djeluje zajednički raspolažu s 149.517
redovnih dionica Izdavatelja, a temeljni kapital Izdavatelja podijeljen je na
384.940 redovnih dionica, svaka u nominalnom iznosu od 100,00 kuna. Novčana
sredstva potrebno je osigurati sukladno odredbi članka 9. stavak 1. Zakona, za
plaćanje preostalih 235.372 dionica Izdavatelja s pravom glasa, u iznosu od
najmanje 32.010.592,00 kuna. Uvidom u Bankovnu garanciju br. 58001337 koju je
dana 15. studenog 2006. godine, u korist svih dioničara Izdavatelja izdala Hypo
Alpe-Adria-Bank d.d., Zagreb, Koturaš­ka 47, I. Izmjenu uvjeta – prolongat
garancije od 28. prosinca 2006. godine i II. Izmjenu uvjeta – povećanje i
prolongat garancije od 31. siječnja 2007. godine kojom se mijenja iznos
Garancije br. 58001337 i rok važenja iste do najkasnije 5. svibnja 2007. godine
utvrđeno je da je Ponuditelj osigurao sredstva u iznosu od 32.010.592,00 kuna.
VI) Nadalje, utvrđeno je da su Zahtjevu za odobrenje objavljivanja ponude za
preuzimanje, priložene potvrde o plaćenoj administrativnoj pristojbi i naknadi,
sukladno odredbi članka 4. stavak 1. točka 1. Pravilnika o vrsti i visini
naknada i administrativnih pristojbi Hrvatske agencije za nadzor financijskih
usluga (»Narodne novine« broj 45/06 i 11/07).
VII) Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u izreci.
VIII) Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-450-08/06-10/53
Urbroj: 326-111/07-15
Zagreb, 15. veljače 2007.

Predsjednik Uprave
**Ante Samodol**, v. r.

Rješenje, NN 22/2007-840
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)